Gandia dobla la reducció de l'atur durant el darrer any respecte a la mitjana de la Comunitat Valenciana
10 juliol 2024

## Gandia dobla la reducció de l'atur durant el darrer any respecte a la mitjana de la Comunitat Valenciana10 juliol 2024Última actualització: 10 juliol 2024

![](../gestion/img/4d55844b2b5071b47ef8a88fc7bcbf00faf28880faf3f4bede6666b4595cfa51.jpg)  
  

El **regidor d'Hisenda, Patrimoni, Inversions i Grans Projectes, Salvador Gregori**, i la **regidora d'Economia, Empresa, Ocupació, Comerç, Mercats i Consum, Elena Moncho**, han comparegut en roda de premsa per informar sobre l'**evolució de les polítiques d'ocupació de l'Ajuntament de Gandia i les dades d'ocupació més recents** durant el primer semestre d'aquest any.  
  
L'edil ha destacat que, ara mateix, **Gandia és la segona ciutat de la Comunitat Valenciana amb més de 45.000 habitants, després de Benidorm, on més ha baixat l'atur respecte a juny del 2023.**  
En concret, el descens respecte al mateix mes de 2023 és de 496 persones, un 9,05% menys, xifra que col·loca Gandia amb 4.895 desocupats, amb la qual cosa caldria remuntar-se fins al 2008 per obtindre una millor xifra.  
  
Gregori ha destacat que el descens suposa una baixada de més del doble que la que s'ha produït de mitjana a la Comunitat. _"Fa anys que ens hem col·locat al bon camí i les dades així ho corroboren. Gandia segueix la tendència de la majoria de les ciutats grans, però millora àmpliament els resultats trencant la barrera dels 5.000 aturats. I estem esperant les bones xifres que ens donarà juliol"_. Una altra dada que ha aportat l'edil és que al juny, exceptuant els dos anys de la COVID, s'ha comportat amb descensos considerables. D'aquesta manera, des del juny del 2015 fins hui l'atur s'ha reduït un 40%.  
  
Pel que fa a les mesures que des de l'executiu es posen en marxa per reduir les xifres de l'atur, Moncho ha explicat que el departament de Promoció Econòmica duu a terme diverses accions de formació que tenen com a objectiu millorar l'ocupabilitat. Durant els darrers sis mesos s'han gestionat un total de 103 ofertes d'ocupació de diferents empreses de la comarca de les quals segueixen vigents 47. També s'han orientat laboralment a 327 persones i s'han assessorat 57 projectes d'emprenedoria dels quals 13 han finalitzat amb la creació d'una empresa. Paral·lelament, s'han continuat assessorant empreses sobre ajudes, subvencions, línies de finançament, etc.

  
La responsable de Promoció Econòmica ha destacat que **en total s'han atés les necessitats de 841 persones durant aquests sis mesos** a més de treballar paral·lelament amb centres formatius de tota la comarca per facilitar-ne la inserció al món laboral.

  
_"Els resultats que estem obtenint des del departament són bons. El treball multidisciplinari en diversos àmbits ens permet cobrir no només les demandes dels particulars sinó que també estem treballant de la mà de les empreses perquè accedisquen a ajudes i milloren els processos de contractació"_.

[Twittear](https://twitter.com/share)